**Nopțile cu Lună**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nopțile cu Lună

Trec ușor ca zâne

În tăceri ce sună

Pe coline spâne.

Iar lumina pală

În confuze unde

Unde se răscoală,

Unde nu pătrunde.

Parcă înainte

O poveste spune

Fără de cuvinte

Despre vremuri bune.

Neavând sfârșire

N-are începutul

Precum o Iubire

N-o înghite lutul.

Fără subiecte

Și eroi de treabă

Fraze indirecte

Zic fără de grabă.

Înțeleg că una

Numai este Zâna

Și aud cum Luna

Deapănă lumina.

Iar povestea trece,

Trece mai departe,

Frumusețea rece

Tuturor împarte.

Cine o cuprinde

Fără de măsură

Vorbele-i aprinde

Cu a sa căldură.

Victor Bragagiu

victorbragagiu. blogspot. com